## Odluka o izmjenama i dopunama Pravila o postupanju elektroničkih medija s nacionalnom koncesijom u Republici Hrvatskoj tijekom izborne promidžbe

### NN 105/2007 (15.10.2007.), Odluka o izmjenama i dopunama Pravila o postupanju elektroničkih medija s nacionalnom koncesijom u Republici Hrvatskoj tijekom izborne promidžbe

# HRVATSKI SABOR

**3073**

Na temelju članka 28. Zakona o izborima zastupnika u Hrvatski sabor (»Narodne
novine«, br. 116/99., 109/00., 53/03., 69/03. – pročišćeni tekst i 19/07.)
Hrvatski sabor na sjednici 12. listopada 2007., donio je

## ODLUKU

### O IZMJENAMA I DOPUNAMA PRAVILA O POSTUPANJU ELEKTRONIČKIH MEDIJA S NACIONALNOM KONCESIJOM U REPUBLICI HRVATSKOJ TIJEKOM IZBORNE PROMIDŽBE

I.

U Pravilima o postupanju elektroničkih medija s nacionalnom koncesijom u
Republici Hrvatskoj tijekom izborne promidžbe (»Narodne novine«, br. 165/03.) u
Glavi I. Opće odredbe, u točki 4. stavku 2. iza riječi: »Državni dužnosnici«
dodaju se riječi: »župani, gradonačelnici, općinski načelnici i njihovi
zamjenici«.
U točki 8. iza riječi: »na dan izbora« dodaju se riječi: »do 19 sati«.
U točki 14. iza stavka 3. dodaje se stavak 4. koji glasi:
»Novinari ne smiju sudjelovati u stranačkoj promidžbi a ako imaju vlasničke
udjele u nekoj od agencija koja radi za pojedinu stranku ili listu dužni su o
tome u pisanom obliku obavijestiti svog urednika.«
Točka 15. mijenja se i glasi:
»15. Redoslijed nastupa za iznošenje izbornih programa u posebnim emisijama
utvrdit će se ždrijebom uoči početka izborne promidžbe u nazočnosti predstavnika
političkih stranaka, stranačkih koalicija, nositelja neovisnih lista i kandidata
za zastupnike pripadnika nacionalnih manjina, te predstavnika Državnog izbornog
povjerenstva Republike Hrvatske, Etičkog povjerenstva i javnog bilježnika.
Redoslijed nastupa utvrđen ždrijebom nakladnici elektroničkih medija će javno
objaviti.«
Iza točke 16. dodaje se točka 17. koja glasi:
»17. Izvan obaveza prihvaćenih ovim Pravilima nakladnici elektroničkih medija
mogu uređivati i druge sadržaje predizbornog programa poštujući načela propisana
Zakonom o izborima zastupnika u Hrvatski sabor.«

II.

U Glavi II. a) Izvješćivanje o izbornim skupovima u posebnim emisijama, točka 2.
mijenja se i glasi:
»2. Sve političke stranke, nositelji neovisnih lista i kandidati za zastupnike
pripadnike nacionalnih manjina imaju pravo predstavljati svoj izborni program u
posebnoj emisiji u trajanju 10 minuta na HTV-u i HR-u, a 5 minuta na
komercijalnim televizijama i radijima.«
U Glavi II. b) Posebno predstavljanje lista na nacionalnoj razini točka 1. briše
se.
U točki 2. riječi: »a 20 minuta u emisijama ostalih nakladnika.« zamjenjuju se
riječima: »a ostali nakladnici mogu organizirati sučeljavanje sukladno tehničkim
mogućnostima.«

III.

U Glavi III. a) Izvješćivanje u redovitim emisijama radija u točki 1. stavak 2.
briše se.
U Glavi III. b) Predizborna promidžba u posebnim emisijama radijskih nakladnika,
u točki 1. stavku 2. iza riječi: »u živo« stavlja se točka a riječi: »i prenosit
će sve područne radiopostaje iz jedinstvenog sustava nakladnika elektroničkih
medija« brišu se.
U točki 2. riječi: »najviše po tri predstavnika« zamjenjuju se riječju:
»predstavnici«.

IV.

U Glavi IV. Plaćene promidžbene poruke, u točki 1. stavku 2. dodaje se rečenica
koja glasi: »Radijske i televizijske postaje dužne su 48 sati prije izborne
promidžbe javno objaviti cjenike svojih marketinških usluga tijekom izborne
promidžbe.«
U točki 3. stavku 1. riječi: »30 minuta« zamjenjuju se riječima: »10 minuta«.

V.

Ova Odluka stupa na snagu danom objave u »Narodnim novinama«.

Klasa: 013-01/07-01/03
Zagreb, 12. listopada 2007.

HRVATSKI SABOR
Predsjednik
Hrvatskoga sabora
**Vladimir Šeks**, v. r.

Odluka, NN 105/2007-3073
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)